IZVEDBENA UREDBA KOMISIJE (EU) 2022/34

z dne 22. decembra 2021

o spremembi prilog III, VIII, IX in XI k Izvedbeni uredbi (EU) 2021/405 glede seznamov tretjih držav ali njihovih regij, iz katerih je dovoljen vstop nekatere pernate divjadi, namenjene za prehrano ljudi, pošiljk nekaterih školjk, iglokožcev, plaščarjev in morskih polžev, nekaterih ribiških proizvodov ter žabjih krakov in polžev v Unijo in o razveljavitvi Odločbe 2007/82/ES

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (1), in zlasti člena 53(1)(b) Uredbe,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (2) in zlasti člena 127(2) in (4) Uredbe,

ob upoštevanju naslednjega:

(1) Delegirana uredba Komisije (EU) 2019/625 (3) določa zahteve za vstop pošiljk nekaterih živali in blaga, namenjenih za prehrano ljudi, iz tretjih držav ali njihovih regij v Unijo, da se zagotovi njihovo izpolnjevanje veljavnih zahtev, določenih v pravilih o varnosti hrane iz člena 1(2)(a) Uredbe (EU) 2017/625, ali zahtev, ki so priznane kot vsaj enakovredne. Zlasti določa zahtevo, da morajo navedeni živali in blago, ki vstopajo v Unijo, prihajati iz tretje države ali njene regije, ki je navedena na seznamu v skladu s členom 126(2)(a) Uredbe (EU) 2017/625.

(2) Izvedbena uredba Komisije (EU) 2021/405 (4) določa sezname tretjih držav in njihovih regij, iz katerih je dovoljen vstop nekaterih živali in blaga, namenjenih za prehrano ljudi, v Unijo v skladu s členom 126(2)(a) Uredbe (EU) 2017/625.

(3) Za uvrstitev na seznam mora tretja država ali njena regija izpolnjevati zahteve iz člena 127 Uredbe (EU) 2017/625 in zahteve iz člena 4 Delegirane uredbe (EU) 2019/625.

(4) Člen 4, točka (f), Delegirane uredbe (EU) 2019/625 določa, da so obstoj in izvajanje programa nadzora ostankov, ki ga je odobrila Komisija, ter obveščanje o njem, če je to ustrezno, pogoj za vključitev tretjih držav ali njihovih regij na seznam iz člena 126(2)(a) Uredbe (EU) 2017/625. S Sklepom Komisije 2011/163/EU (5) so bili odobreni načrti spremljanja ostankov, ki so jih predložile nekatere tretje države v zvezi z določenimi živalmi in živalskimi proizvodi iz Priloge k navedenemu sklepu.

(5) Z Izvedbenim sklepom Komisije (EU) 2021/2315 (6) je bila črtana odobritev načrta Tunizije za spremljanje ostankov pri prostoživeči divjadi. Tunizijo bi bilo zato treba črtati s seznama tretjih držav, iz katerih je dovoljen vstop nekatere pernate divjadi, namenjene za prehrano ljudi, v Unijo, iz Priloge III k Izvedbeni uredbi (EU) 2021/405. Tunizija je bila ustrezno obveščena.

(6) Z Izvedbenim sklepom (EU) 2021/2315 je bil odobren načrt Ukrajine za spremljanje pri morskih polžih iz podkategorije „mehkužci“. Ker je Ukrajina predložila ustrezna dokazila in jamstva, da izpolnjuje zahteve iz zakonodaje Unije za vstop pošiljk morskih polžev iz akvakulture v Unijo, bi bilo treba navedeno tretjo državo dodati na seznam tretjih držav ali njihovih regij, iz katerih je dovoljen vstop pošiljk nekaterih školjk, iglokožcev, plaščarjev in morskih polžev v Unijo, kot je določen v Prilogi VIII k Izvedbeni uredbi (EU) 2021/405. Ukrajina je bila ustrezno obveščena.

(7) Z Izvedbenim sklepom (EU) 2021/2315 je bila kategorija „proizvodi iz akvakulture“ iz Priloge k Sklepu 2011/163/EU razdeljena v štiri podkategorije, tj. „ribe“, „proizvodi iz rib“, npr. kaviar, „raki“ in „mehkužci“. Zaradi doslednosti in jasnosti je primerno spremeniti Prilogo IX k Izvedbeni uredbi (EU) 2021/405, da se po potrebi določijo podkategorije proizvodov iz akvakulture, za katere so tretje države odobrene.

(8) Z Izvedbenim sklepom (EU) 2021/2315 so bili načrti spremljanja ostankov za proizvode iz akvakulture iz Albanije, Argentine, Belorusije, Bosne in Hercegovine, Čila, Falklandskih otokov, Ferskih otokov, Otoka Man, Izraela, Japonske, Kenije, Mavricija, Moldavije, Črne gore, Nove Zelandije, Severne Makedonije, Srbije, Singapurja, Švice, Tunizije, Turčije, Ugande, Ukrajine, Združenega kraljestva in Urugvaja, kadar se uporabljajo za različne proizvode, odobreni za podkategorijo „ribe“. Zato je primerno spremeniti Prilogo IX k Izvedbeni uredbi (EU) 2021/405, da se upošteva navedena odobritev. Navedene tretje države so bile ustrezno obveščene.

(9) Z Izvedbenim sklepom (EU) 2021/2315 so bili načrti spremljanja ostankov za proizvode iz akvakulture iz Bangladeša, Brazilije, Kanade, Kitajske, Kolumbije, Kostarike, Ekvadorja, Hondurasa, Indije, Indonezije, Malezije, Mehike, Maroka, Mjanmara/Burme, Paname, Peruja, Filipinov, Saudove Arabije, Južne Koreje, Šrilanke, Tajvana, Tajske, Združenih držav in Vietnama, kadar se uporabljajo za različne proizvode, odobreni za podkategoriji „ribe“ in „raki“. Zato je primerno spremeniti Prilogo IX k Izvedbeni uredbi (EU) 2021/405, da se upošteva navedena odobritev. Navedene tretje države so bile ustrezno obveščene.

(10) Z Izvedbenim sklepom (EU) 2021/2315 so bili načrti spremljanja ostankov za proizvode iz akvakulture iz Belizeja, Brunejev, Kube, Gvatemale, Mozambika, Nove Kaledonije, Nikaragve, Nigerije, Tanzanije in Venezuele odobreni za podkategorijo „raki“. Zato je primerno spremeniti Prilogo IX k Izvedbeni uredbi (EU) 2021/405, da se upošteva navedena odobritev. Navedene tretje države so bile ustrezno obveščene.

(11) Z Izvedbenim sklepom (EU) 2021/2315 je bil načrt Irana za spremljanje ostankov za proizvode iz akvakulture odobren za podkategoriji „proizvodi iz rib (kaviar)“ in „raki“. Ker je Iran zdaj predložil zadostna dokazila in jamstva, da izpolnjuje zahteve iz zakonodaje Unije za vstop pošiljk proizvodov iz rib (kaviarja) in rakov iz akvakulture v Unijo, je primerno spremeniti njegov vnos na seznamu tretjih držav ali njihovih regij, iz katerih je dovoljen vstop pošiljk nekaterih ribiških proizvodov v Unijo, iz Priloge IX k Izvedbeni uredbi (EU) 2021/405. Iran je bil ustrezno obveščen.

(12) Z Izvedbenim sklepom (EU) 2021/2315 je bila preklicana odobritev načrta Omana za spremljanje ostankov pri ribah. Oman bi bilo zato treba črtati s seznama tretjih držav ali njihovih regij, iz katerih je dovoljen vstop pošiljk nekaterih ribiških proizvodov v Unijo, iz Priloge IX k Izvedbeni uredbi (EU) 2021/405. Oman je bil ustrezno obveščen.

(13) V Prilogi XI k Izvedbeni uredbi (EU) 2021/405 je določen seznam tretjih držav ali njihovih regij, iz katerih je dovoljen vstop pošiljk žabjih krakov in polžev v Unijo. Gruzijo in Rusijo bi bilo treba dodati na navedeni seznam za polže, saj sta predložili ustrezna dokazila in jamstva, da izpolnjujeta zahteve iz zakonodaje Unije za vstop pošiljk navedenega blaga v Unijo.

(14) Odločba Komisije 2007/82/ES (7) od držav članic zahteva, da prepovejo uvoz vseh ribiških proizvodov, namenjenih za prehrano ljudi, iz Gvineje. Komisija je leta 2019 izvedla presojo v Gvineji, da bi ocenila obstoječe nadzorne sisteme za ribiške proizvode, namenjene za prehrano ljudi in izvoz v Unijo. Komisija je 7. maja 2021 Gvinejo obvestila, da so bile predložene informacije zadovoljive in da je bila presoja iz leta 2019 uspešno zaključena. Odločbo 2007/82/ES bi bilo zato treba razveljaviti. Na podlagi rezultatov presoje je primerno, da je Gvineja še naprej uvrščena v Prilogo IX k Izvedbeni uredbi (EU) 2021/405 kot tretja država, iz katere je dovoljen vstop pošiljk rib iz divjega ulova, ki niso bile pripravljene drugače kot z odstranitvijo glave, evisceracijo, hlajenjem ali zamrzovanjem.

(15) Priloge III, VIII, IX in XI k Izvedbeni uredbi (EU) 2021/405 bi bilo zato treba ustrezno spremeniti.

(16) Zaradi skladnosti s Sklepom 2011/163/EU in zaradi pravne varnosti bi morala ta uredba začeti veljati čim prej.

(17) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloge III, VIII, IX in XI k Izvedbeni uredbi (EU) 2021/405 se nadomestijo z besedilom iz Priloge k tej uredbi.

Člen 2 Odločba 2007/82/ES se razveljavi.

Člen 3 Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 22. decembra 2021 Za Komisijo predsednica Ursula VON DER LEYEN

(1) UL L 31, 1.2.2002, str. 1.

(2) UL L 95, 7.4.2017, str. 1.

(3) Delegirana uredba Komisije (EU) 2019/625 z dne 4. marca 2019 o dopolnitvi Uredbe (EU) 2017/625 Evropskega parlamenta in Sveta v zvezi z zahtevami za vnos pošiljk nekaterih živali in blaga, namenjenih za prehrano ljudi, v Unijo (UL L 131, 17.5.2019, str. 18).

(4) Izvedbena uredba Komisije (EU) 2021/405 z dne 24. marca 2021 o določitvi seznamov tretjih držav ali njihovih regij, iz katerih je dovoljen vstop nekaterih živali in blaga, namenjenih za prehrano ljudi, v Unijo v skladu z Uredbo (EU) 2017/625 Evropskega parlamenta in Sveta (UL L 114, 31.3.2021, str. 118).

(5) Sklep Komisije 2011/163/EU z dne 16. marca 2011 o odobritvi načrtov, ki so jih predložile tretje države v skladu s členom 29 Direktive Sveta 96/23/ES (UL L 70, 17.3.2011, str. 40).

(6) Izvedbeni sklep Komisije (EU) 2021/2315 z dne 17. decembra 2021 o spremembi Sklepa 2011/163/EU o odobritvi načrtov, ki so jih predložile tretje države v skladu s členom 29 Direktive Sveta 96/23/ES (UL L 464, 28.12.2021, str. 17).

(7) Odločba Komisije 2007/82/ES z dne 2. februarja 2007 o nujnih ukrepih za začasno prekinitev uvoza ribiških proizvodov za prehrano ljudi iz Republike Gvineje (UL L 28, 3.2.2007, str. 25).